מוסנדם

מוסנדם (בערבית: مُحَافَظَة مُسَنْدَم) הוא אחד ממחוזות עומאן. הוא שוכן בחצי האי מוסנדם, במובלעת המנותקת מעומאן על ידי איחוד האמירויות הערביות. מסביב למחוז שוכן מצר הורמוז, שמשמש ככניסה של המפרץ הפרסי לכיוון האוקיינוס ההודי ונחשב בעל חשיבות אסטרטגית. מיקומו מעניק לעומאן שליטה במצר (אם כי גם לאיראן יש שליטה חלקית בו). כומזארית (בפרסית: کومزاری) היא השפה המדוברת בחלק הצפוני של המחוז. שטח מחוז מוסנדם הוא כ-1,800 קמ"ר, והאוכלוסייה בו מונה כ-31,425 אנשים. בירת המחוז היא ח'סב. בעבר, האפשרויות היחידות לגישה אל חצי האי היו טיסות מוגבלות (דרך שדה תעופה ח'סב); או נסיעה של עשר שעות, דרך האמירויות פוג'יירה וראס אל-ח'ימה - כולל ארבע עמדות גבול. כיום קיים קו מעבורת בין מסקט למוסנדם כדי להקל על הבעיה ולהנגיש את האזור. מקור הכלכלה העיקרי במחוז הוא חקלאות, אך גם דיִג הוא עוגן כלכלי חשוב לתושבי המחוז. מלבד חצי האי מוסנדם, מחוז מוסנדם כולל גם את מדחא, מובלעת נוספת של עומאן בשטח איחוד האמירויות. קישורים חיצוניים אתר האינטרנט הרשמי של מוסנדם הערות שוליים